Document ID: 32003R0877

Ir-Regolament tal-Kummissjoni (KE) Nru 877/2003
tal-21 ta’ Mejju 2003
li jawtorizza b’mod provviżorju l-użu tar-regolatur ta’ aċidità "Aċidu benżojku" f’għalf ta’ l-annimali
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar addittivi f’għalf ta’ l-annimali [1], kif l-aħħar emendata bir-Regolament tal-Kunsill (KE) Nru 1756/2002 [2], u b’mod partikolari l-Artikoli 3 u 9e(1) tiegħu,
Billi:
(1) Id-Direttiva tal-Kunsill 70/524/KEE tirrikjedi li ebda addittivi ma jistgħu jitqegħdu f’ċirkolazzjoni sakemm ma tkunx ingħatat l-awtorizzazzjoni mill-Kummissjoni.
(2) Fil-każ ta’ additivi msemmija fil-Parti II ta’ l-Anness Ċ tad-Direttiva 70/524/KEE, li jkun fihom regolaturi ta’ l-aċidità, tista’ tingħata awtorizzazzjoni provviżorja għal additiv ġdid għall-użu fl-għalf ta’ l-annimali jekk jiġu osservati l-kondizzjonijiet stabbiliti f’dik id-Direttiva, u jekk hu raġonevoli li wieħed jassumi, meta wieħed jara r-riżultati disponibbli, li meta jiġi użat għan-nutriment ta’ l-annimali jkollu wieħed mill-effetti msemmija fl-Artikolu 2(a) ta’ dik id-Direttiva. Awtorizzazzjoni provviżorja bħal din tista’ tingħata għal perjodu ta’ mhux aktar minn erba’ snin.
(3) Il-valutazzjoni ta’ l-applikazzjoni għall-awtorizzazzjoni sottomessa, rigward il-preparament "aċidu benżojku" għar-regolar ta’ l-aċidità, juri li l-kondizzjonijiet msemmija fid-Direttiva 70/524/KEE huma osservati.
(4) Għandha għalhekk tingħata awtorizzazzjoni għall-preparament "aċidu benżojku" għar-regolar ta’ l-aċidità fuq bażi provviżorja għal perjodu ta’ erba’ snin.
(5) Il-Kumitat Xjentifiku għan-Nutriment ta’ l-Annimali ta opinjoni favorevoli taħt ċerti kondizzjonijiet dwar is-sigurezza tal-preparament, li jappartjeni lill-grupp ta’ "regolaturi ta’ l-aċidità" għal ħnieżer tas-simna.
(6) Il-valutazzjoni ta’ l-applikazzjoni turi li ċerti proċeduri huma meħtieġa biex jipproteġu l-ħaddiema mill-esposizzjoni għall-additiv "aċidu benżojku". Madankollu din il-protezzjoni hi preżunta mill-applikazzjoni tad-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri biex jinkoraġġixxu titjib fis-sigurezza u s-saħħa tal-ħaddiema fuq ix-xogħol [3].
(7) Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-additiv "aċidu benżojku" li jappartjeni għall-grupp ta’ "regolaturi ta’ l-aċidità" u msemmi fl-Anness hu awtorizzat għall-użu bħala additiv fl-għalf ta’ l-annimali taħt il-kondizzjonijiet speċifikati fl-Anness.
Artikolu 2
Dan ir-Regolament jibda’ jseħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolamenti għandu jorbot fl-intier tiegħu u hu direttament applikabbli fl-Istati Membri kollha.
Magħmul fi Brussel, fil-21 ta’ Mejju 2003.

Labels: 4
9
17
6